**Dodatok č. 3 k**

**S T A N O V Á M**

*Slovenskej plaveckej federácie*

# 

### Článok 1, ods. 6, sa do názvu Slovenský olympijský výbor dopĺňa „športový“ a nový text znie:

6. SPF je členom medzinárodných športových organizácií Fédération internationale de natation (ďalej len „FINA“) a Ligue Européenne de Natation (ďalej len „LEN“) a členom Slovenského olympijského a športového výboru (ďalej len „SOŠV“).

*Odôvodnenie: Ide o reflexiu právneho stavu, kedy sa SOV transformoval na SOŠV.*

### Článok 3, ods. 7, písm. t) sa dopĺňa o text:

### „osobitne najmä zabezpečiť vo svojej pôsobnosti vzdelávanie v oblasti boja proti dopingu a v spolupráci s Antidopingovou agentúrou SR vypracúvať ročný plán vzdelávania v oblasti boja proti dopingu,“

*Odôvodnenie: vychádza z novely zákona o športe*

### V článku 17, ods. 1, písm. a, bod i.) sa upravuje názov Svetového antidopingového kódexu, *vrátane odkazu na príslušnú medzinárodnú úpravu WADA.*

**V článku 18, ods. 5, písm. i)** sa dopĺňa text písmena nasledovne:

písomný záväzok, že bude dodržiavať pravidlá plaveckých športov, pravidlá Svetového antidopingového kódexu

*vrátane odkazu na príslušnú medzinárodnú úpravu WADA*

### V článku 23, ods. 1, písm. f) sa dopĺňajú slová pravidlá Svetového antidopingového kódexu, *vrátane odkazu na príslušnú medzinárodnú úpravu WADA*

### 

**Článok 29, ods. 4,** sa dopĺňa druhá veta:

4) Ak na osobu s príslušnosťou k SPF [[1]](#footnote-1)) bola podaná obžaloba za trestný čin športovej korupcie, výkonný orgán bezodkladne rozhodne o pozastavení výkonu funkcie tejto osoby až do skončenia trestného konania o tomto trestnom čine.[[2]](#footnote-2)) Výkonný orgán SPF môže rozhodnúť o dočasnom opatrení aj z trestného činu športovej korupcie.

*Odôvodnenie: Po vznesení obvinenia sa realizujú procesné úkony, ktoré môžu a nemusia skončiť obžalobou. Z dôvodu ochrany oprávnených záujmov SPF by bolo vhodné aj osobe obvinenej, ale nie obžalovanej zo športovej korupcie, dočasne pozastaviť výkon funkcie.*

**V článku 31, ods. 3, sa ruší písm. i)** z dôvodu, že táto právomoc patrí Ministerstvu školstva, vedy, výskumu a športu SR na základe zákona o športe.

*Nasledujúce písmená v odseku 3 sa prečíslujú.*

### Článok 32, ods. 5 sa upravuje nasledovne:

5.  Konferencia môže delegovať právomoc vyplývajúcu z uznesenia Konferencie Prezidentovi SPF alebo Rade SPF a súčasne vo svojom rozhodnutí uvedie rozsah a podmienky delegovanej právomoci. Konferencia vždy určí delegáciu právomoci na podpísanie pracovnej zmluvy prezidenta SPF konkrétnemu členovi Rady SPF. Na delegovanie právomoci Konferencie sa vyžaduje **kvalifikovaná väčšina** **hlasov prítomných delegátov.**

*Odôvodnenie: Je potrebné odlíšiť poverenie pre prezidenta SPF a pre Radu SPF. Príslušné orgány nie sú v subordinácii a preto poverenie musí explicitne uvádzať presun právomocí (rozsah) a podmienky výkonu konkrétnemu výkonnému orgánu SPF.*

*Zároveň je potrebné, aby bol určený konkrétny člen Rady SPF, ktorý v mene SPF na základe výsledkov volieb prezidenta SPF podpíše v mene SPF pracovnú zmluvu. Prezident SPF je štatutár v pracovno-právnych vzťahoch ostatných zamestnancov SPF (na Sekretariáte), ale nemôže uzatvárať pracovnú zmluvu sám so sebou ako fyzickou osobou.*

*Návrh reaguje na závery kontrol v orgánoch verejnej moci, zo zverejnených zápisov NKÚ vo všeobecnosti ako aj záverov Európskej komisie.*

### 

### Článok 40, ods. 6 sa mení a dopĺňa druhá veta:

6. Program zasadnutia výkonného orgánu sa zasiela členom výkonného orgánu spolu s pozvánkou a materiálmi na rokovanie ~~spravidla najmenej 7~~ 5 pracovných dní pred konaním zasadnutia. Členovia výkonného orgánu obdržia najmenej 2 pracovné dni pred zasadnutím k predloženým materiálom stanovisko kontrolóra SPF podľa článku 46, ods. 2.

*Odôvodnenie: Zámerom je, aby členovia Rady SPF mali podklady k nahliadnutiu nielen s dostatočným časovým predstihom, ale aj stanoviskom kontrolóra k ich súladu s vnútornými predpismi SPF a medzinárodnými predpismi FINA a LEN. Predíde sa vzniku situácie, kedy by Rada SPF rokovala o materiáli, ktorý by bol v rozpore s existujúcimi platnými pravidlami na národnej a medzinárodnej úrovni.*

**V článku 41, ods. 3, sa ruší písm. jj)** z dôvodu, že táto právomoc patrí Ministerstvu školstva, vedy, výskumu a športu SR na základe zákona o športe.

*Nasledujúce písmená v článku sa prečíslujú.*

### Článok 42, ods. 1 sa dopĺňa druhá veta:

1. Výkonný orgán SPF je uznášaniaschopný, ak je prítomná nadpolovičná väčšina členov výkonného orgánu. Prítomnosť členov výkonného orgánu SPF sa počíta aj ako online prezencia s využitím elektronických audio-vizuálnych komunikačných technológií umožňujúcich overiť totožnosť členov výkonného orgánu, ak ide o otázky, ktoré si nevyžadujú tajné hlasovanie (t.j. personálne otázky).

*Odôvodnenie: Umožňuje účasť aj v prípade športovcov na sústredeniach, zástupcov sekcií na sústredeniach a pod. Nepočíta sa v prípadoch, ak si vyžaduje tajné hlasovanie. Audio-vizuálne znamená, že je možné verifikovať osobnosť člena Rady (t.j. napríklad telemost, skype, facetime a iné komunikačné kanály s obrazovým prenosom).*

*Reaguje na reštriktívne požiadavky v súvislosti s prípadnými hygienickými opatreniami.*

**Článok 44, ods. 1**, sa upravuje text písmen **c), d):**

c) koordinovať vzťahy medzi SPF a medzinárodnými športovými organizáciami, ako aj vzťahy SPF s ostatnými športovými organizáciami,

d) iniciovať, uskutočňovať a podporovať spoluprácu SPF ako národného športového zväzu so SOŠV - ako strešnou organizáciou športu, štátnymi orgánmi, orgánmi samosprávy a inými inštitúciami Slovenskej republiky, ako aj s inými športovými zväzmi,

*Odôvodnenie: Cieľom je poukázať na potrebu koordinovať vzťahy s rôznymi medzinárodnými športovými organizáciami. Účelom je aj úprava názvu SOŠV – ako strešnej organizácie športu, v súlade s platným právnym stavom.*

**Článok 46, ods. 2** sa dopĺňa druhá veta:

2. Vykonáva konzultačnú činnosť a poradenskú činnosť pre orgány SPF a orgány jeho členov. Pre účely ex ante kontroly posudzuje materiály predložené na zasadnutie výkonného orgánu SPF, ktoré sú predkladané 5 pracovných dní pred zasadnutím a zasiela ich členom výkonného orgánu SPF so stanoviskom najmenej 2 pracovné dni pred zasadnutím.

### *Odôvodnenie: Účelom doplnenej vety je zabezpečiť nielen následnú kontrolu materiálov, či reakciu počas zasadnutí (čo spomaľuje proces rokovania Rady a iných orgánov), ale vytvoriť priestor pre ex ante (predbežnú) kontrolu zo strany kontrolóra vo vzťahu k zákonnosti a oprávnenosti predkladania príslušných materiálov na rokovanie orgánov SPF. Navrhuje sa aj ako opatrenie preventívneho charakteru, aj v nadväznosti na prípadné škody.*

**Článok 46, ods. 4, písm. a), d) a g)** sa dopĺňa text k ustanoveniam nasledovne:

a) vykonáva priebežnú kontrolu obsahu zápisníc zo zasadnutí najvyššieho orgánu vo forme overenia obsahu zápisnice a ich riadneho zverejňovania,

d) pri zistení závažných nedostatkov neodkladne navrhuje preventívne a nápravné opatrenia a určuje lehoty na ich odstránenie,

g) posudzuje súlad priebehu zasadnutí, postupov a rozhodnutí orgánov SPF s právnym poriadkom, predpismi a rozhodnutiami SPF, predpismi a rozhodnutiami FINA a LEN a iných športových organizácií, ktorých je SPF členom, a verifikuje tento súlad v zápisnici,

**prečíslovať body 1.-7. na 1.-6.** Pôvodný článok 46 v stanovách začína od bodu 2.

### 

*Odôvodnenie: Ide o explicitné určenie kontrolnej kompetencie kontrolóra vo vzťahu k overeniu obsahu zápisnice. Navrhuje sa aj ako opatrenie preventívneho charakteru, aj v nadväznosti na prípadné škody.*

**V článku 48, sa vypúšťa ods. 2**, z dôvodu zmeny zákona o športe.

*Odôvodnenie: Táto právomoc prechádza na MŠVVaŠ SR.*

**prečíslovať body 1.-7. na 1.-6.**

**Článok 65 Účinnosť sa dopĺňa o odsek 5, ktorý znie:**

5. Dodatok č.3 bol prerokovaný a schválený najvyšším orgánom SPF - Konferenciou SPF dňa 23.10.2021, kedy nadobúda platnosť a účinnosť.

1. ) **PRÍSLUŠNOSŤOU K ŠPORTOVEJ ORGANIZÁCII** sa rozumie: *“príslušnosť založená*

   1. *účasťou v súťaži za športovú organizáciu,*
   2. *účasťou v súťaži organizovanej alebo riadenej športovou organizáciou alebo inou právnickou osobou ňou poverenou organizovaním alebo riadením súťaže,*
   3. *účasťou na organizovaní alebo na riadení súťaže športovou organizáciou alebo inou právnickou osobou ňou poverenou organizovaním alebo riadením súťaže,*
   4. *registráciou za športovú organizáciu,*
   5. *športovou reprezentáciou,*
   6. *členským vzťahom alebo dobrovoľníckym vzťahom k športovej organizácii,*
   7. *zmluvným vzťahom so športovou organizáciou, ktorého predmetom je športová činnosť, ak ide o športovca alebo športového odborníka,*
   8. *účasťou na riadení a správe športovej organizácie,*
   9. *účasťou na príprave na súťaž a na súťaži ako sprievodný personál športovca alebo družstva,*
   10. *príslušnosťou k inej športovej organizácii, ktorá je členom športovej organizácie”* [§ 3 písm. k) Zákona]

   [↑](#footnote-ref-1)
2. ) § 94 ods. 6 Zákona [↑](#footnote-ref-2)